Document ID: 32011D0821

KOMISSION TÄYTÄNTÖÖNPANOPÄÄTÖS,
annettu 7 päivänä joulukuuta 2011,
Kap Verden tunnustamisesta Euroopan parlamentin ja neuvoston direktiivin 2008/106/EY nojalla merenkulkijoiden koulutus- ja pätevyyskirjajärjestelmien osalta
(tiedoksiannettu numerolla K(2011) 8998)
(ETA:n kannalta merkityksellinen teksti)
(2011/821/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon merenkulkijoiden vähimmäiskoulutuksesta 19 päivänä marraskuuta 2008 annetun Euroopan parlamentin ja neuvoston direktiivin 2008/106/EY (1) ja erityisesti sen 19 artiklan 3 kohdan ensimmäisen alakohdan,
ottaa huomioon Kyproksen 13 päivänä toukokuuta 2005 esittämän pyynnön,
sekä katsoo seuraavaa:
(1)
Direktiivin 2008/106/EY mukaan jäsenvaltiot voivat päättää kelpuuttaa kolmansien maiden myöntämät merenkulkijoiden pätevyyskirjat edellyttäen, että komissio on tunnustanut kyseisen kolmannen maan. Kyseisten kolmansien maiden on täytettävä kaikki vaatimukset, jotka sisältyvät Kansainvälisen merenkulkujärjestön (IMO) kansainväliseen merenkulkijoiden koulutusta, pätevyyskirjoja ja vahdinpitoa koskevaan vuoden 1978 yleissopimukseen (STCW-yleissopimus) (2), sellaisena kuin se on tarkistettuna vuonna 1995.
(2)
Kypros esitti 13 päivänä toukokuuta 2005 ja 1 päivänä joulukuuta 2005 päivätyillä kirjeillä pyynnön Kap Verden tunnustamisesta. Tämän pyynnön johdosta komissio arvioi Kap Verden koulutus- ja pätevyyskirjajärjestelmät tarkistaakseen, täyttääkö Kap Verde kaikki STCW-yleissopimuksen vaatimukset ja onko se toteuttanut asianmukaiset toimenpiteet pätevyyskirjapetosten torjumiseksi. Arviointi perustui Euroopan meriturvallisuusviraston asiantuntijoiden kesäkuussa 2006 tekemän selvityksen tuloksiin. Arvioinnin aikana koulutus- ja pätevyyskirjajärjestelmissä havaittiin tiettyjä puutteita.
(3)
Komissio toimitti jäsenvaltioille kertomuksen arvioinnin tuloksista.
(4)
Komissio kehotti 2 päivänä helmikuuta 2009, 8 päivänä joulukuuta 2009 ja 17 päivänä syyskuuta 2010 Kap Verdeä esittämään todisteet siitä, että havaitut puutteet on korjattu.
(5)
Kap Verde toimitti pyydetyt tiedot ja todisteet asianmukaisten ja riittävien toimenpiteiden toteuttamisesta useimpien vastaavuuden arvioinnin aikana havaittujen puutteiden korjaamiseksi 23 päivänä huhtikuuta 2009, 19 päivänä tammikuuta 2010, 4 päivänä joulukuuta 2010, 25 päivänä helmikuuta 2011, 10 päivänä maaliskuuta 2011 ja 25 päivänä toukokuuta 2011 päivätyissä kirjeissä.
(6)
Jäljellä olevat puutteet liittyvät toisaalta tiettyjen koulutusvarusteiden puuttumiseen Kap Verden tärkeimmästä merenkulkualan oppilaitoksesta ja toisaalta erään STCW-koodin A-III/2 osastoon liittyvän kurssin sisältöön. Sen vuoksi Kap Verdeä on kehotettu ryhtymään tältä osin korjaaviin toimenpiteisiin. Nämä puutteet eivät kuitenkaan anna aihetta kyseenalaistaa Kap Verden merenkulkijoiden koulutus- ja pätevyyskirjajärjestelmien yleistä vastaavuutta STCW-yleissopimuksen määräysten kanssa.
(7)
Vastaavuuden arvioinnin tulokset ja Kap Verden toimittamien tietojen arviointi osoittavat, että Kap Verde täyttää STCW-yleissopimuksen asiaa koskevat vaatimukset, koska kyseinen maa on toteuttanut asianmukaiset toimenpiteet pätevyyskirjapetosten torjumiseksi.
(8)
Tässä päätöksessä säädetyt toimenpiteet ovat meriturvallisuutta ja alusten aiheuttaman pilaantumisen ehkäisemistä käsittelevän komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Tunnustetaan Kap Verde merenkulkijoiden koulutus- ja pätevyyskirjajärjestelmien osalta direktiivin 2008/106/EY 19 artiklan mukaisesti.
2 artikla
Tämä päätös on osoitettu kaikille jäsenvaltioille.
Tehty Brysselissä 7 päivänä joulukuuta 2011.

Labels: 12
8
18
9